Polisiemoordenaars kry swaar vonnis | Maroela Media
Drie mans wat onder meer skuldig bevind is aan die moord op ŉ polisiebeampte van Secunda in Mpumalanga is ŉ swaar vonnis opgelê.
Kapt. Dineo Lucy Sekgotodi, woordvoerder van die Valke, het Donderdag gesê die beskuldigdes, Sydney Mashaba (44), Frans Nathibela (45) en Khayelile Welcome Ngubane (38), is Woensdag elkeen tot lewenslange tronkstraf met ŉ bykomende 20 jaar in die Evander-streekhof gevonnis vir die moord op die polisiebeampte.
Die trio is ook skuldig bevind aan tien ander aanklagte waaronder ŉ voertuigkaping, die besit van ŉ ongelisensieerde vuurwapen en ammunisie, roof en die diefstal van ŉ voertuig.
“Konst. Phumlani Nxumalo (44) van die Secunda-polisiestasie was op 18 Februarie vanjaar van diens af toe hy vermoor is,” het Sekgotodi gesê. “Hy het sy voertuig langs die Kinross-pad in Afghanistan parkeer toe Mashaba, Nathibela en Ngubane hom oorweldig het.”
Die drie veroordeeldes het Nxumalo gedwing om uit sy voertuig te klim en toe hy probeer het om homself te verdedig, is hy met ŉ vuurwapen teen die kop geslaan, waarna hy op die grond geval het. Die drie het met sy voertuig weggejaag en dit by ŉ plaaslike kuierplek gelos.
Nxumalo het probeer opstaan en hulp ontbied, maar is ŉ paar meter vanwaar hy aangeval is aan sy beserings dood.
“Die drie het ŉ dag daarna ŉ vrou gekaap, waarna hulle haar in ŉ veld ingedwing het, haar klere uitgetrek het en haar daar gelos het voor hulle met haar motor weggejaag het.”
Hulle is daarna na Middelburg waar ŉ rooftog gepleeg is.
Die drie is op 20 Februarie in hegtenis geneem en met al die voorvalle verbind. Hulle is borgtog geweier en was in aanhouding totdat hulle vandeesweek gevonnis is.
Blitspatrollie betrap mans met AK-47’s en ander wapens